
REFERAT

Propunere de aprobare a acordării titlului de Cetăţean de Onoare 
al Municipiului Timişoara domnului TOMA DORDEA
 în atenţia Comisiei pentru cultură, ştiinţă, învăţământ, sănătate, protecţie socială, turism, ecologie, sport şi culte şi al Comisiei pentru administraţie locală, juridică, ordine publică, drepturile omului şi probleme ale minorităţilor
Academicianul Toma Dordea este născut pe plaiuri sibiene, în localitatea Bungard, în apropierea Sibiului, la 1 ianuarie 1921. Şi-a făcut studiile gimnaziale în comuna natală, iar cele liceale la Liceului Gh. Lazăr din Sibiu. După absolvirea strălucita a liceului devine student al Politehnicii din Timisoara, Facultatea de Electromecanică, pe care o urmează în anii grei ai războiului si o absolvă în 1945 cu menţiunea Magna cum Laude. Remarcat încă din anii studenţiei, este reţinut în învăţământ, mai întâi ca asistent la catedrele de Maşini electrice si Electrotehnica, iar in 1948 conferenţiar suplinitor la disciplina de Electrocăldura. In acest an a funcţionat si ca profesor de Electricitate la Şcoala Medie de Energie Electrica din Timisoara. In octombrie 1949 devine conferenţiar la disciplina de Mutatoare si maşini electrice speciale, in 1951 si la disciplina Exploatarea maşinilor si reţelelor electrice, susţinută la Facultatea de Mecanica. Din 1963 este profesor titular la disciplina de Maşini electrice, pe care o va profesa, îmbogăţi si ilustra cu atâta dăruire, pricepere si talent, pana astăzi (din 1993 ca profesor consultant).

Simpla enumerare a disciplinelor parcurse in anii de început (la care se vor adăuga ulterior: Măsurări electrice, Centrale electrice, Calculul, proiectarea si construcţia maşinilor electrice, Testarea si modelarea maşinilor), însuşite si sistematizate in maniera critica proprie, atât de caracteristica pentru întreaga activitate profesional-ştiinţifica si inginereasca desfăşurata de-a lungul a peste sase decenii, explica largul si totodată adâncul orizont de cuprindere al preocupărilor viitoare.
Preocupările ştiinţifice ale profesorului Toma Dordea se extind de la contribuţii teoretice si fundamentale (in domeniile: Matematica, Teoria circuitelor electrice si magnetice in regimuri permanente si tranzitorii, Teoria generalizata a maşinilor electrice, Modelarea si optimizarea maşinilor electrice), la aspecte specifice funcţionarii diferitelor tipuri particulare de maşini si aparate electrice.
Este autorul multor invenţii şi studii ştiinţifice, a căror enumerare ar putea umple multe pagini. A studiat, teoretic si practic, reglajul fin al tensiunii transformatoarelor electrice sub sarcina, utilizând metoda divizării fluxului magnetic fascicular. Soluţia propusa a fost brevetata ulterior si a obţinut Medalia de argint la Saloanele Internaţionale de Invenţii de la Geneva si Bruxelles.

Cu excepţia lucrărilor publicate la începutul carierei, unde îl găsim ca singur semnatar, vădind parca o confruntare cu propriile-i forte si capacitaţi, marea majoritate a realizărilor ulterioare au fost obţinute prin antrenarea sistematica şi colaborarea generoasă cu colegii mai tineri, doctoranzi sau studenţi. Disponibilitatea aceasta deosebită, manifestată spontan si neprotocolar, in orice domeniu de activitate si indiferent de gradul sau rangul solicitantului, îl individualizează pe domnul academician Toma Dordea într-un mod remarcabil şi fericit. Colaboratorii săi n-au avut decât de profitat de această şansă deosebită, mulţi devenind, la rândul lor, cercetători si profesori de mare şi recunoscut prestigiu, în ţară şi în lume.

Desigur ca bogata experienţa profesionala acumulata s-a reflectat si în calitatea activităţii didactice de la catedra, respectiv în conţinutul materialelor didactice elaborate de-a lungul anilor si tipărite – în mai multe ediţii – pe plan local sau central.

A publicat 10 cărţi, peste 110 lucrări ştiinţifice in reviste si volumele unor conferinţe naţionale si internaţionale, a coordonat aproximativ 40 de contracte de cercetare cu mediul industrial, a obţinut 5 brevete de invenţie. Competenta profesionala excepţională a domnului academician Toma Dordea a fost solicitata si valorificata si in numeroase comisii guvernamentale de specialitate, atât pentru recepţia unor obiective industriale si hidrocentrale noi, cat si pentru expertizarea, respectiv remedierea unor deranjamente apărute in funcţionarea agregatelor energetice de mare putere. 

Încununarea fireasca a acestei pilduitoare activităţi de o viata in slujba învăţământului, a ştiinţei si progresului, a fost consacrarea academica, devenind membru corespondent al Academiei Romane in anul 1991 si membru titular in anul 1993. A fost preşedintele Filialei Timisoara a Academiei Romane pana in anul 2003. De asemenea, a fost ales, încă de la înfiinţare, preşedintele Secţiei de Electrotehnica si Energetica a Academiei de Ştiinţe Tehnice din România. Cu toate aceste sarcini administrative avute, domnul academician Toma Dordea, in ultimii 10 ani, a publicat peste 30 de lucrări ştiinţifice, performanta pe care nu mulţi dintre cei mai tineri o pot evidenţia.

Pentru toate cele enumerate mai sus, pentru prezenta remarcabila in viata academică timişoreană şi pentru prodigioasa sa activitate ştiinţifică şi didactică, propunem acordarea titlului de Cetăţean de Onoare al Municipiului Timişoara domnului Toma Dordea.
Menţionăm că această propunere de a i se acorda titlul de Cetăţean de Onoare al Municipiului Timişoara domnului Toma Dordea a fost făcută de domnul primar Gheorghe Ciuhandu, iar referatul a fost întocmit de Biroul Relaţii Publice, Învăţământ, Sport, Cultură din cadrul Primăriei Municipiului Timişoara.

